
ALISON ROBERTS

Nye familiebånd

Oversatt av Jan Ingar Vik

Miniserie: Familielegene


Minner vekkes til live under magiske gjenforeninger. Kjærligheten får en ny sjanse i den nye miniserien Familielegene. Dette er del to.

Kjære leser,

Forbindelser mellom karakterene er grunnlaget i enhver historie, men det er en bonus når jeg kan både lese og skrive forbindelser som strekker seg over mer enn én bok. Jeg elsker at jeg ikke bare kan følge andre mennesker som jeg har møtt inn i deres egne historier, men at jeg også får glimt av hva som skjer med de menneskene jeg allerede kjenner og er glad i.

Jeg liker også å kunne utforske en fullstendig ny forbindelse i den andre boken i denne serien på to. En forbindelse mellom generasjoner, hvor historien til Anthony og Elsie er min første kjærlighetshistorie mellom et eldre par. Jeg vet av erfaring at det å bli eldre ikke er noen hindring for å bli forelsket og finne lykken. Det kan faktisk være enda mer spesielt.

Disse to bøkene dreier seg kanskje om fedre og sønner, men det er kvinnene – Brie og moren hennes, Elsie – som er katalysatorene for disse historiene, og jeg håper du elsker dem like høyt som jeg gjør.

Alison xx


Prolog

Bare en dag eller to tidligere …

Klokken var fem på morgenen, personalrommet var tomt, og den fulle kannen på kaffetrakteren var for fristende til å motstå etter den lange natten som den pediatriske hjertekirurgen Anthony Morgan hadde hatt. Et stille øyeblikk hvor han kunne sette seg og nyte et krus med varm, sterk kaffe var akkurat det han trengte.

Men bare noen sekunder senere kom en sykepleier inn med en baby i armene, og han kunne ikke klandre henne for at hun virket så forbløffet over å se ham der.

«Jeg er vel ikke i veien for deg? Jeg kan gå …» Han satte kaffekruset ned på det lave bordet ved siden av stolen han satt i, men på en eller annen måte klarte han å velte kaffen på bunken av sammenbrettede aviser som lå på bordet. Han stønnet.

«Ikke vær bekymret for det.» Stemmen til sykepleieren var vennlig. «Den avisen må kastes likevel. Og ikke reis deg, er du snill. Det ser ut som du har enda mer behov for et rolig sted enn det Tommy og jeg har, Mr. Morgan.»

«Kall meg Anthony, er du snill.»

«Jeg er Elsie. Jeg har nettopp begynt i denne avdelingen. Jeg har sett deg før, selvsagt, men ikke på denne tiden av døgnet.»

Hun hadde et vakkert smil. Hun hadde også sølvgrå striper i håret som fortalte at hun var eldre enn de fleste av sykepleierne her på St Nicks.

«Det har vært en temmelig lang natt», innrømmet Anthony. «Jeg har vært på intensivavdelingen siden midnatt hos en liten jente som så ut som hun kanskje ikke kom til å klare seg. Hun hadde en stor operasjon i går og fikk problemer med arytmier som ga henne akutt hjertesvikt.»

«Å … Jeg er lei for det.» Hun rynket pannen, men så virket hun sjokkert. «Det var vel ikke Victoria? Jeg visste at hun skulle opereres i går.» Han kunne se at hun nesten krympet seg da hun innså at hun oversteg grensene for taushetsplikten. «Unnskyld», sa hun. «Jeg skulle ikke ha spurt. Det er bare det at jeg snakket lenge med moren til Victoria sist jeg var på vakt. Jeg hjelper til med oppfostringen av en dattersønn med spina bifida, så vi hadde en tilknytning. Og Vicky er en slik henrivende jente. Hun gir meg verdens beste klemmer – akkurat som min Felix.»

Var hun bestemor? Var det derfor hun valgte skiftarbeid? Men han hadde hatt rett når det gjaldt vennligheten i stemmen hennes. Hun hadde tatt seg tid til å knytte bånd ikke bare med en ung pasient, men også med familien hennes, og erfaringen med et barn med spesielle behov gjorde at hun kunne klare å gjøre det bedre enn de fleste. Anthony grep seg i å smile. Han trengte ikke å bekymre seg når det gjaldt taushetsplikten. Vicky ville forhåpentlig være tilbake på avdelingen i løpet av veldig kort tid. Denne sykepleieren var en del av hans eget team, ikke sant?

«Hun er ok. Hun er en liten kriger. Kardiologen har ordnet med elektrolyttbalansen hennes nå, så hun kan meget vel komme inn på avdelingen i løpet av de neste par dagene slik at du kan få enda en av de klemmene. Er dattersønnen din på samme alder?»

«Nei, han er seks – et par år eldre. Vi har selv vært igjennom noen operasjoner, men ikke noe så alvorlig som en åpen hjerteoperasjon.»

«Jeg er glad for at han ikke har trengt det.» Anthony kvalte et gjesp. «Jeg trenger egentlig ikke å bli værende her for Vicky lenger, men hvis jeg reiser hjem, så ville jeg ikke før komme frem før jeg måtte snu og kjempe meg tilbake hit gjennom rushtrafikken. Jeg har en full operasjonsliste på morgenen, så jeg tenkte jeg skulle hvile her i stedet. Og få meg en sterk kaffe.» Han kikket ned på det tomme kruset han holdt i hånden. «Men det var den planen.»

Han så Elsie flytte på babyen hun hadde i armene. Han så ut til å sove dypt. «Her … gi det til meg.» Hun holdt ut hånden mot kruset. «Jeg har god trening i å gjøre i stand kaffe med én hånd. Kan du ikke kaste avisen i søppelbøtten ved kjøleskapet?»

«Jo visst.» Anthony begynte å plukke opp delene av avisen.

«Hvordan vil du ha kaffen?»

«Svart, takk. Ikke noe sukker.»

Han la den siste delen av avisen på toppen av de delene han allerede holdt. Det var forsiden, datert for noen dager siden og med et fotografi av et redningshelikopter med fjell i bakgrunnen. Det sto en mann ved siden av båren som var i ferd med å bli lastet om bord. En helt som hadde hjulpet til med å redde livet til en skadet fjellklatrer.

Anthony klarte ikke å se vekk. Han klarte ikke engang å trekke pusten, for det kjentes ut som brystet ble klemt sammen i en skrustikke. Hvor lenge var det siden han så ansiktet til denne mannen i virkeligheten? Nesten ti år?

Han merket knapt at Elsie hadde satt et krus med ny kaffe på bordet ved siden av ham. Eller at hun satte seg selv og så på ham, før han hørte henne snakke.

«Kjenner du ham? Er han en slektning av deg?»

Anthony så fortsatt ikke opp fra fotografiet. Han burde ikke si noe, men ordene ble revet ut fra et sted dypt inne i brystet hans.

«Ja … Jonathon Morgan er sønnen min.»

Hvorfor i all verden hadde han fortalt en fullstendig fremmed person noe så personlig? Det var kanskje nesten tjue år siden, men han hadde aldri glemt hvordan det var å være det hete temaet for sykehussladderen.

Anthony slapp avisen og gned seg i pannen. «Beklager», mumlet han. «Kanskje natten har vært lenger enn jeg trodde. Jeg er temmelig sikker på at du ikke vil høre om privatlivet mitt.» Han klistret et smil i ansiktet. «Familier, hva?» Han tok opp kaffekruset. «De kan være kompliserte, ikke sant?»

Lyden som Elsie kom med, antydet at hun ikke hadde noe ønske om å høre noe mer om privatlivet hans. Eller kanskje dette plutselig var blitt pinlig fordi hun visste om den gamle skandalen? Anthony fokuserte på lukten og smaken av kaffen for å unngå øyekontakt.

Det var en lettelse da babyen begynte å gråte. Og det var en enda større lettelse da Elsie reiste seg og unnskyldte seg.

Da Anthony ble alene igjen, drakk han kaffen mens blikket stadig gled mot fotografiet på avisforsiden. Den følelsen i brystet var fortsatt der, sammen med et stikk som kjentes ut som en veldig kjent smerte.

Så Jonno var tilbake i landet.

Sønnen som ikke ville ha noe med ham å gjøre …

Anthony tømte kruset og reiste seg. Han var klar til å takle dette på samme måten som han hadde taklet ubehagelige følelsesmessige problemer lenger enn han kunne huske. Ved å fokusere på problemene til andre som han potensielt kunne rette på. Medisinske problemer som gjaldt små hjerter som var knust på en fysisk måte.

Hvor ironisk var det ikke at hans eget hjerte var blitt knust av noe som ikke kunne rettes på?

Heldigvis så Elsie Henderson ham før han så henne, så hun hadde trolig tid til å unngå å komme nærmere. Anthony Morgan hadde faktisk ryggen mot henne der han sto og snakket med noen bak hovedskranken på denne hjertekirurgiavdelingen.

Hadde hun tid til å ta med seg vesle Vicky tilbake til sengen sin? Det var mulig at Mr. Morgan ville komme og se til Vicky, som var en av pasientene hans, men Elsie ville ikke at han skulle se henne.

Hun hadde møtt mannen for første gang for bare et par dager siden, men hun visste noe om ham som han ikke visste.

Noe veldig personlig.

Noe han hadde rett til å vite om.

Men Elsie var ikke sikker på om hun hadde rett til å fortelle ham det, og hun hadde kjempet med det dilemmaet hele tiden etterpå. Det korte øyeblikket av ubesluttsomhet ble nesten altfor langt. Da Elsie snudde seg for å gå tilbake dit hun hadde kommet fra, kunne hun se i øyekroken at Anthony også snudde seg. Mot henne. Hun stirret mot den åpne døren til lekerommet hvor hun nettopp hadde kommet ut fra.

«La oss gå inn hit igjen et øyeblikk, vennen min. Jeg tror ikke jeg viste deg hva som var inne i Wendy-huset. Vet du at det er en liten komfyr der med en ovnsdør som faktisk kan åpnes?»

Vicky ristet på hodet, men øynene var i ferd med å lukke seg. «Jeg vil legge meg igjen», sa hun til Elsie. «Jeg føler meg rar …»

«Gjør du det?» Elsie sto nå trygt skjult bak en høy bokhylle i lekerommet, men en alarmklokke ringte i bakhodet av en annen grunn denne gangen. «Rar på hvilken måte, vennen min?»

Det var gått bare noen dager siden den åpne hjerteoperasjonen til Vicky, og hun kom fra intensivavdelingen så sent som i går, men barn hadde en forbløffende evne til å komme seg selv etter en alvorlig operasjon. Så hun hadde så inderlig ønsket å komme seg ut av sengen for å leke. Det var bare sidegjerdene på sengen som hadde stanset forsøkene hennes på å komme seg ut.

«Hva om jeg går og henter en iskrem til deg?» hadde moren hennes, Julie, foreslått. «Jeg er temmelig sikker på at jeg så favorittisen din i en frysedisk i kafeteriaen. Den med jordbærgelé i midten?»

«Og jeg kunne ta deg med på en liten spasertur mens mamma er borte», hadde Elsie foreslått. «Bare et par minutter. Kanskje vi kunne ta en titt på lekerommet til du blir bedre. Men du kan ikke gå ennå, og vi må være veldig forsiktige. Jeg kan finne en rullestol til deg, eller jeg kan bære deg. Hva vil du helst?»

Vicky hadde løftet armene opp i luften som svar, med et bredt smil i ansiktet, og Julie ga Elsie et takknemlig smil. Kanskje den unge moren trengte noen minutter for seg selv etter flere dager med intens nervøsitet for datteren. Elsie hadde knyttet bånd med både Vicky og Julie da den vesle jenta ble innlagt for å få utført alle preoperative undersøkelser og prøver. Hjerteproblemer var bare én av utfordringene Vicky sto overfor i livet. Hun var også født med spina bifida – eller ryggmargsbrokk – en fødselsdefekt som Elsie var blitt ekspert på siden hennes eget barnebarn var blitt født med tilstanden, så hun hadde øyeblikkelig fått kontakt med både Vicky og Julie.

Som sykepleier var hun også en ekspert på å ane at noe ikke var riktig, og hun kunne høre en merkelig tone i stemmen til Vicky. Hun kunne også se hvor blekt det lille ansiktet var i ferd med å bli.

«Hodet mitt går … rundt og rundt.» Vicky måtte stoppe for å trekke pusten etter bare noen ord og så hostet hun. «Å …» Hun var på gråten nå. «Det gjør vondt …»

Ok. Eventuelle personlige preferanser ble fullstendig irrelevante nå, og Elsie gikk raskt tilbake mot døren til hovedkorridoren. Hun var ikke bekymret for å møte Anthony nå. Hun ville gjerne møte ham. Eller en annen som kunne hjelpe henne.

For noe var i ferd med å gå galt. Så raskt at det var skremmende.

Hun merket hvordan Vicky sank sammen i armene hennes. Var hun i ferd med å miste bevisstheten? Pustefrekvensen hadde i hvert fall økt. Den vesle pasienten hennes gispet nesten.

«Hva skjer?» Anthony Morgan var bare noe skritt unna da Elsie gikk ut i korridoren, og han måtte ha sett frykten i blikket hennes. «Er det Vicky?»

«Noe er galt», sa Elsie. «Bevissthetsnivået hennes synker. Hun er kortpustet …»

«Denne veien.» Anthony la en hånd på skulderen hennes og førte henne inn på et behandlingsrom. «Legg henne på sengen.»

Anthony hektet løs stetoskopet han hadde rundt halsen mens Elsie la Vicky på sengen. Han stakk stetoskopet under den rosa pyjamasoverdelen som hadde et bilde av en enhjørning på forsiden.

«Hjertelydene hennes er litt svake», sa han noen øyeblikk senere. «Og hjerteslagene er på hundre og førti. Kan du se om du kan finne en puls på håndleddene?» Han la hånden på hodet til Vicky og strøk håret hennes bakover. «Hei, Vicky, kan du åpne øynene?»

Øyevippene hennes beveget seg, noe som antydet at hun kunne høre ham, men hun åpnet ikke øynene. Derimot åpnet og lukket hun munnen, og strevde stadig mer for å få i seg nok oksygen. Hun så ut som en fisk på land, tenkte Elsie mens hun prøvde å finne en puls på det vesle håndleddet som hun holdt mellom pekefingeren og tommelen.

«Jeg kan ikke kjenne noen puls.» Elsie var overrasket over hvor rolig stemmen hennes hørtes ut når hun kunne kjenne hvordan panikken gravde seg inn i henne. Blodtrykket til Vicky kunne være farlig lavt.

«Hent vognen med hjertestarteren. Vi må ha en EKG og blodtrykk hvis vi kan. Jeg trenger kanskje en slange for å holde luftveien åpen også.» Han kikket opp på Elsie da hun skjøv vognen nærmere.

Hun svelget hardt. «Hjertetamponade?»

Blødning i posen rundt hjertet var en velkjent komplikasjon etter en hjerteoperasjon. Den kunne også være farlig, for hvis det skjedde raskt, kunne det hindre at hjertet fungerte før de fikk tid til å frakte henne til operasjonssalen igjen.

Anthony nikket da Elsie tok opp putene til hjertestarteren først, i stedet for elektrodene som skulle måle en mer detaljert EKG eller en blodtrykksmansjett. Hun hjalp ham med å ta av pyjamasoverdelen og klebe dem på, men de kunne begge kjenne forandringen da Vicky sluttet å puste. Anthony ventet ikke på å se på skjermen og få bekreftet ventrikkelflimmer før han trykket på den røde ’hjertestans’-knappen på veggen for å be om øyeblikkelig hjelp.

Elsie tok pustemasken fra vognen, men Anthony tok den ut av hendene hennes for selv å holde den over munnen og nesen til Vicky. Han la hodet hennes bakover, klemte på bagen, og så hvordan brystet hevet og senket seg.

«Skal jeg begynne med brystkompresjoner?» spurte Elsie. Men hun var i tvil. Denne vesle jenta var bare så vidt begynt å komme seg etter en stor hjerteoperasjon. Hvor mye skade kunne bli gjort ved å trykke hardt på det skjøre brystet som fortsatt hadde sting på plass under bandasjen?

Anthony Morgan måtte ha sett spørsmålet i blikket hennes. «Vent med kompresjonene. Vi gir henne sjokk først. Vet du hva hun veier nå?»

«Hun var nesten tjue kilo i dag morges.» Mer enn en sunn vekt for en fire år gammel jente, men det var et vanlig problem hos barn som hadde store problemer med å bevege seg.

«Lad til førti joule da», sa Anthony. «Vi går opp til åtti hvis vi må gjenta det.»

Elsie holdt pusten da den hvinende lyden til hjertestarteren ble til piping som tegn på at ladningen var klar.

«Hold avstand», sa hun, og så etter for å forsikre seg om at Anthony løftet hendene og at kroppen hans ikke berørte sengen, før hun trykket på knappen. Hun kjente hvordan hun selv krympet seg da den vesle kroppen til Vicky rykket til.

«Fortsatt ventrikkelflimmer.» Stemmen til Anthony var rolig mens han så på skjermen. «Lad igjen. Åtti joule denne gangen.»

Elsie justerte ladningen, og var takknemlig for at opplæringen hadde inkludert trening med de siste modellene av hjertestartere som denne. Hun var enda mer takknemlig for at mer personale kom til som svar på hjertestans-alarmen. Hun gjenkjente en anestesilege, som øyeblikkelig overtok luftveiskontrollen og oksygentilførselen, en barnekardiolog og Laura, en av de eldste sykepleierne på denne avdelingen. Hjertestans-teamet kom rett etterpå, med to vogner fulle av utstyr.

Disse menneskene var alle sammen langt mer erfarne enn Elsie når det gjaldt å ta seg av en slik akuttsituasjon, men da hun trakk seg tilbake for å gå, ristet Laura på hodet.

«Bli værende», sa hun. «Se og lær … og det kan hende vi trenger en budbringer.»

Så Elsie ble værende og så hvordan teamet fant posisjonene sine under ledelse av Anthony. For han var hjertekirurgen, og avgjørelsen var allerede tatt om å utføre en ny sternotomi og åpne det vesle brystet igjen. Hvis det var tamponade som hadde forårsaket hjertestansen, så måtte trykket bli senket så raskt som mulig hvis de skulle ha noen sjanse til å redde livet til Vicky. Det var ikke tid til å frakte henne til operasjonssalen.

Anthony og en annen lege tok på seg frakker, hansker, hetter og munnbind. Noen la et grønt klede over Vicky, og den vesle jenta som Elsie hadde snakket med og holdt i armene bare for noen minutter siden, forsvant under det. Bare brystet var synlig gjennom det klare plastvinduet.

Dette burde ha vært lettere å se på hvis hun hadde holdt avstand, og ikke knyttet bånd til denne pasienten og moren hennes.

Kanskje det var tanken på Vickys mor, Julie, som brakte tårer i øynene til Elsie. Hun hadde spurt Elsie om hun kunne være hos Vicky noen minutter mens hun gikk til kafeteriaen for å kjøpe favorittiskremen til datteren. Elsie lovte at hun ikke kom til å la henne være alene så mye som et sekund, og hun hadde ikke tenkt å bryte det løftet nå. Hun måtte kunne fortelle Julie at hun hadde vært her. At alt mulig var gjort for å redde det dyrebare barnet hennes.

«Ikke mye blodtap», hørte hun noen si. «Kanskje det ikke er en tamponade?»

«Hvis det skjer fort, skal det mye mindre blod til for å skape problemer», svarte en annen.

Den andre legen snakket til Anthony. «Kan du se noen aktiv blødning?»

«Nei.»

«Har vi fått en rytme ennå?»

Elsie åpnet øynene, men hun kunne ikke se skjermen til monitoren. Hun kunne derimot høre den dystre tonen i stemmen til Anthony.

«Jeg skal prøve litt intern hjertemassasje. Er de interne putene til hjertestarteren klare til bruk?»

«Ja.»

Det så ut til å være et øyeblikk med håp en kort stund senere da hjertet til Vicky reagerte på massasjen og begynte å slå, men de bemerkningene Elsie kunne høre, gjaldt bekymringer om fortsatt blødning og faren for hypovolemi. Det ble gitt instruksjoner om å skynde seg til operasjonssalen, hvor de kanskje kunne klare å kjøpe nok tid til å finne kilden til blodtapet og kontrollere den.

«Få noen til å holde heisdørene åpne», ropte noen. «Vi er klare til forflytning veldig snart.»

Laura møtte blikket til Elsie og hun nikket. «Jeg skal gjøre det.»

Det var en lettelse å komme ut fra behandlingsrommet. Hun løp bort til en av heisene og trykket på knappen for å få heisen dit. Så sto hun i døråpningen for å holde dørene åpne og hindre noen andre i å bruke den. Sekunder senere kom teamet ut fra behandlingsrommet – en seng omgitt av folk ble trillet raskt mot heisen. Anthony hadde fortsatt på seg en blodflekket frakk der han gikk ved siden av sengen.

Folk hoppet til siden for å gi dem plass, og så sjokkerte ut. De stirret fortsatt mot døren til heisen da den lukket seg og heisen begynte å bevege seg opp mot operasjonsavdelingen. Laura sto ved siden av Elsie da de begge oppdaget at moren til Vicky var blant tilskuerne. Det var åpenbart at Julie fryktet det verste. Laura snakket lavt til Elsie.

«Bli hos henne. Jeg skal sørge for at de andre pasientene dine blir passet på under resten av skiftet ditt.»

Iskremen som Julie holdt, gled ut av hånden og landet på linoleumsgulvet, og Elsie visste at hun måtte samle samme slags mot som hun hadde trengt for å bli værende hos Vicky under det dramatiske gjenopplivningsforsøket.

Dette kom til å bli enda vanskeligere. Elsie var mor selv og hun kjente til den uutholdelige frykten som Julie allerede opplevde. Hun måtte la henne få vite at alt mulig ble gjort for å redde Vicky, og hun kunne ikke la Julie være alene et eneste øyeblikk mens hun ventet på å se om det kunne skje et mirakel ovenpå heller. Noe som betydde at hun måtte bli der hvis nyhetene var like dårlige som hun fryktet at de kunne komme til å bli.

Elsie visste i hvert fall at hun kunne gjøre dette like bra som noen andre. Bedre enn mange, faktisk. Fordi hun var mor selv. Fordi hun forsto utfordringene og triumfene ved å oppfostre et barn med spesielle behov.

Hun brydde seg også veldig om pasientene sine og familiene deres. Det var derfor hun hadde vært så fast bestemt på å vende tilbake til karrieren som hun elsket så høyt. Dette var baksiden av moroa og kosen som fulgte med det å bli så involvert med disse små, sårbare pasientene. Det var også et av de viktigste aspektene ved jobben hennes.

Elsie gikk bort til Julie, som fortsatt stirret mot den lukkede døren til heisen og lysene over den, som viste at den hadde kommet frem til bestemmelsesstedet. Hun visste at operasjonssalene lå i den etasjen. Stemmen hennes var ikke mer enn en hvisken.

«Var det …?»

«Det var et plutselig sammenbrudd.» Elsie la armen rundt skuldrene til den unge kvinnen for å støtte henne. Hun måtte ta henne med til et sted hvor de kunne være for seg selv og deretter svare på alle spørsmålene hun kunne mens de ventet på en oppdatering. «De tar med Vicky til operasjonssalen nå. De gjør alt de kan.»

«Jeg forstår ikke … Jeg skulle akkurat til å gi henne en iskrem …»

